Claassen se paviljoenkritiek pla | Netwerk24
Deur Sarel Myburgh, Pretoria 23 Oktober 2016 00:00
Sarel Myburgh, Pretoria, skryf:
Die onderhoud met die voormalige Springbokkaptein Wynand Claassen in verlede week se Weekliks kan nie sonder kommentaar gaan nie.
Sedert verlede jaar is Claassen en
Divan Serfontein besig om vanaf die ­paviljoen kritiek op rugby en rugby­administrateurs te lewer.
Hoe maklik kan dit nie wees nie? Natuurlik ken Claassen, as voormalige Bokkaptein, rugby beter as ek en die gemiddelde ondersteuner, en dit maak hom gesaghebbender om kritiek op die spel te lewer.
Maar hoe langer Claassen kritiek lewer, hoe meer bewys hy dat hy dalk nie die kompleksiteit waarin sport in Suid-Afrika op die oomblik funksioneer, verstaan nie.
Om byvoorbeeld te sê dat oudspelers se insette geblokkeer word, gaan nie op nie. Wie se insette is waar geblok?
Feit bly staan dat die rugbyomgewing sedert Claassen (en Serfontein) se dae drasties verander het.
Daarom wil ek voorstel dat Claassen eers betrokke raak, konstruktiewe insette probeer lewer en kyk of hy resultate kan behaal voordat hy paviljoenkritiek lewer. Tuksrugby is dalk nie vergelykbaar met die makrorugbyomgewing daarbuite nie.
Ek dink verder dit is onregverdig om jou alma mater te beskuldig dat hulle bang was dat die oudspelers wou oorneem en die spelersvereniging uit hul grondwet geskryf het! Hierdie skoot in die donker is destruktief en afbrekend!
Nee Wynand! Verlede jaar het julle ­betoog om van die afrigter ontslae te raak en kyk waar sit ons nou?
Die probleem is ’n bietjie komplekser as wat ek en jy dink!
Meer oor: Wynand Claassen